text: 
  " Det er helt klart, at investeringerne i udlandet vil stige en del 
  i de kommende år. Men vi farer ikke frem i blinde, så derfor vil 
  det også i den kommende tid alene være tale om køb af aktier i 
  udenlandske selskaber, der har danske datterselskaber ".
  
  ATP-direktør Palle Simonsen tager ikke munden for fuld, når han skal 
  kommentere den fremtidige investeringsstrategi. Han er klar over, at 
  enhver lille bevægelse fra ATP vil blive fulgt nøje af det danske 
  aktiemarked på grund af ATP's meget store betydning for aktiemarkedet.
  
  Palle Simonsen siger, at der foreløbig er bestyrelsesbeslutning om at 
  købe udenlandske aktier og obligationer for op til 1,5 procent af 
  formuen.
  
  Uden at ville lægge sig fast på nogen procentandel, lægger Palle 
  Simonsen ikke skjul på, at ATP om fem-ti år vil have en betydelig 
  større andel af udenlandske værdipapirer i beholdningen. Han mener, at 
  det er en naturlig udvikling på et kapitalmarked, der er på vej til 
  at helt at afskaffe enhver form for bindinger på tværs af 
  landegrænserne.
  
  
  
  